فینلاندیانین باش ناظیری سانا مارین و سوئد-ین باش ناظیری اولف کریسترسون اؤلکه‌لری‌نین ناتو عضو‌لوگونون بیرلیکده تصدیق اولوناجاغینا ایناندیق‌لارینی بیلدیریب‌لر.
سانا مارین و اولف کریسترسون سوئد-ین پایتاختی استکهلم-دا بیرگه مطبوعات کنفرانسی کئچیریب.
مارین و کریسترسون اؤلکه‌لری‌نین تهلوکه‌سیزلیگی‌نین بیر-بیریندن آسیلی اولدوغونو ایفاده ائده‌رک، بیرلیکده باشلادیق‌لاری کیمی ناتو-یا عضولوک مراجعتی پروسه سینی یئکون‌لاش‌دیرماق ایسته‌دیک‌لرینی بیلدیریب‌لر.
فینلاندیانین باش ناظیری مارین سوئد ایله ناتو-یا عضولوک اوچون مراجعت ائتدیک‌لرینی و پروسه‌سی بیرلیکده تاماملاماق ایسته‌دیک‌لرینی وورغولایایا‌راق دئییب کی، بیرگه ایشلییریک. بو مؤوضوع دا هر گون سیخ تماسداییق. طبیعی کی، هم تورکیه، هم ده ماجاریستانین مراجعتیمیزی یاخین زاماندا تصدیق ائتمه‌سینی ایستییریک.
مارین روسیا-اوکراینا محاربه‌سی سببیندن آوروپادا تهلوکه‌سیزلیک نیظامی‌نین دایمی اولا‌راق دییشدیگینی و بونا گؤره ده ناتو-یا عضو اولماق ایسته‌دیک‌لرینه دقت چکیب.
دینی مسئله‌لره حؤرمتین فینلاندیا قانون‌لاریندا یئر آلدیغینی بیلدیرن مارین سوئد-ین عضو‌لوگونون اوزون سوره جگی تقدیرده نه اولاجاغینا دایر سوالا ایسه بئله جاواب وئریب:
"قریبه‌دیر کی، وضعیت کلاسداکی شلوغ اوشاق کیمی تقدیم اولونور. سوئد ناتو-یا عضو اولماق اوچون ده طلب‌لری یئرینه یئتیریر. سوئد-ین "پروبلئم یارا‌دان" کیمی تقدیم اولوندوغو بو اتمسفری سئومیرم."
سوئد-ین باش ناظیری کریسترسون دا فینلاندیا ایله یاخین علاقه‌لری اولدوغونو ایفاده ائده‌رک، ناتو عضو‌لوگو اوچون بیرلیکده یولا دوشدوک‌لرینی و بیرلیکده داوام ائتدیک‌لرینی بیلدیریب.
کریسترسون تورکیه، فینلاندیا و سوئد-ین ایمضالادیغی اوچ طرف‌لی سندی خاطیرلادا‌راق، "بو سحر ناظیرلر کابینه‌سی‌نین ایجلاسیندا حکومتین ترورلا موباریزه قانون لاییحه‌سینی رسمیلشدیردیک. قانون لاییحه‌سی مارس آییندا پارلامئنته تقدیم ائدیله‌جک و یئنی ترورلا موباریزه قانون‌لاری ژوئن‌ین 1-دن قوه‌یه مینه‌جک. بو، سوئد-ین ترورلا موباریزه‌ده اوزون مدتلی عهده لیگی‌نین تمل داشی‌دیر" دئییب.
تورکیه ایله سون گرگین‌لیگه و سوئد-ده‌کی تخریبات‌لارا توخونان کریسترسون اونو دا دئییب کی، بیز بو حرکت‌لرین یاراتدیغی مایوس‌لوغو باشا دوشوروک و بؤلوشوروک. بوتون سوئدلیلره مئساژیم چوخ ساده‌دیر: گلین وضعیتی ساکیت‌لشدی‌رک و بؤیوک رسمه و حقیقت‌دن واجیب اولانا، ناتو-نون تام  حقوقلوق عضو‌لری کیمی سوئد-ین میللی تهلوکه‌سیزلیگینی گوجلندیرمه‌یه دقت ائدک.
کریسترسون قئید ائدیب کی، سوئد اوچلو سند چرچیوه‌سینده اوزرینه دوشنی یئرینه یئتیره‌جک.
